《扬州鹾署为董江都故居，署后有祠，遗井尚在，丁巳秋瞻谒感赋》
清代·彭桂

邹鲁儒风湮，嬴秦强力逞。苏张舌肆矛，申韩智设阱。

典籍付劫灰，仁义弃荒梗。亭长马上来，功成亦侥幸。

苟且由萧曹，因循及文景。卓哉江都相，晁贾非可并。

三策本《春秋》，反覆诫修省。正谊与明道，功利所亟屏。

至今两庑祀，千秋日星炳。管子霸者佐，思以富强骋。

官海始熬波，国用因不窘。后世桑孔辈，锱铢收几尽。

淮南百万租，设使俾专领。趋膻如蚁蝇，处浊同蛙黾。

谁令先生居，一朝作金矿。我兹瞻荒祠，三叹中耿耿。

幸有遗井存，悠然自清冷。独来𣂏寒泉，对之涤心影。

作者简介：江苏溧阳人，原名椅，字爰琴，又字上馨。诸生。当时名公均视为才士，工诗，足迹远涉幽蓟，所闻所见益助其奇。康熙十八年荐举鸿博，不赴。有《初蓉阁集》、《谷音集》。